
Един ден ще срещнете човек, който не се интересува от пари, власт и слава. И тогава ще разберете колко сте бедни…
Ръдиард Киплинг —
Из речта му пред випускниците на университета Макгил, Торонто

Има само два начина да изживееш живота си. Първият е, че чудеса не съществуват. Другият – сякаш наоколо има само чудеса.
Алберт Айнщайн

Моят мозък е само приемник. Във Вселената има ядро, от което получаваме знания, сила и вдъхновение. Не съм проникнал в тайните на това ядро, но знам, че то съществува.
Никола Тесла

ВЪВЕДЕНИЕ
[image: ]
Общувах и се срещах с легендарната българска Пророчица Ванга в последните няколко години от живота ѝ.
Срещите с Ванга са разширяващи съзнанието събития. Те ти дават познанието и разбирането, че във вселената със сигурност съществуват ред и Разум, който подрежда всичко в нея. Ред, който невинаги можем да разберем или поне все още не можем. Разбираш това някак изведнъж и убеденността, че това е истина, те завладява напълно. Това е мисъл, която дълго си търсил, но след срещата с Пророчицата се основава на собствения ти опит и разбиране. Мисъл, към която винаги си се стремил и която те изпълва изведнъж с нещо, което винаги си знаел, че е някъде там, в съзнанието ти. Не го виждаш, но си сигурен, че винаги е било там. То дава смисъл на всичко, което съществува или е съществувало. За религиозните това е досег с Господ-Бог, за останалите вярващи – с Висшия разум. Изведнъж всичко си идва на мястото и ти осъзнаваш връзката с Другата страна. И на Ванга, и твоята, и на всичко във Вселената.
Тези срещи промениха из основи целия ми мироглед, а в последствие постепенно и мисленето ми. Те сложиха отпечатък върху целия ми живот, превърнаха ме в човек, силно вярващ в Божествения план и някак кармично свързан с хора и явления отвъд нормалните за днешния ден човешки способности и явления. Така постепенно и неусетно се оказах участник в създаването и заснемането на документални филми за Пророчицата, което логично доведе до заснемането на документалния филм „Ванга: Човек и феномен“ 2019 г., чийто сценарист и режисьор съм аз.
След премиерата на филма получих много положителни отзиви от цял свят – България, Англия, Русия, Украйна, Канада, Израел, САЩ, Германия, Казахстан – особено след излъчването му март, 2020 г., по Първи канал на Руската телевия. Заедно с тях постъпиха и предложения и идеи за заснемане на втора част на филма, включително от хора, срещали се с Пророчицата, някой от които не излизали пред прожекторите и непознати на широката публика. Така започнах работа по сценария на втората част на документалния филм „Ванга: Човек и феномен“.
И тогава дойде интересното: започвайки дадена част от сценария едновременно започвах и един невероятен, мислен разговор с Пророчицата. Аз просто подавах темата, а след това започвах да записвам. Записвах всичко, което „хващах“ – някой път спокойно и бавно, на моменти бързо, почти трескаво, за да не изпусна нещо. Редактирах словоред и правопис след това. И разбира се силно се съмнявах! Съмнявах се не толкова в това, което записвах, колкото в достоверността на „канала“, който ми беше открит. Дълго време не споделях даже и с най-близките си, а после започнах да сверявам. Сверявах това, което ми се даваше, с това, което успявах да намеря най-вече в Интернет и в разговори с хора, които по един или друг начин намериха място в книгата. И започнаха съвпаденията. Докато в един момент спрях да се съмнявам, а сценарият все повече се превръщаше в книга. Отначало почти документална, след това се появиха елементи от народния фолклор, за да стигна и до елементи на жанра фентъзи. Нека тези, които се застъпват за строгия подход в разказите и книгите за Пророчицата, да ми простят! Просто по моето скромно мнение стана интересно и увлекателно, без това да влиза в противоречие с паметта за Пророчицата.
Действието в книгата се води от първо лице, като Пророчицата разказва, и като Ванга – такава, каквато я познавахме и каквато ни посрещаше на Рупите, и като Благовеста – феномена с енциклопедични и вселенски познания, съответно със съвсем друг изказ и стил.
Накрая – осмелих се да напиша за моя мислен контакт с Пророчицата, защото знам, че далеч не съм единствен! В контакт с нея след като си отиде от нашия свят, са били и ще бъдат немалко хора! Пророчицата се е явява и в сънищата ни, и в мислите ни, и в мечтите ни, и дори в някои нови идеи и послания!
Списъкът със сбъднати и предстоящи събития е резултат на произнесени предсказания в мое присъствие от Пророчицата, от разговори с нейни близки и от интервюирани от мене хора в България и Русия. Те са една малка част от казаното и предсказаното от нея и са скромен принос към книгите и филмите за Пророчицата, написани и заснети от хора, посветили на това години и към които се отнасям с огромно уважение!
Да е светла паметта ѝ!
Стоян Петров, София, март 2023 година
ГЛАВА 1. ПРОЛОГ
[image: ]
Тясното пътче едва се промушваше между няколкото пожълтели и с олющена от времето мазилка триетажни сгради, които изглеждаха така, сякаш дълги години стояха запуснати и без стопанин. След тях пътят се спусна леко надолу и навлезе в тиха долинка, с редки дървета и тучна трева. Изведнъж всичко потъна в мъгла от залепнали към земята огромни кълбета, наредени едно до друго, като че ли поставени от някаква огромна ръка… Тайнствена тишина се бе възцарила наоколо и придаваше на мястото загадъчен, дори приказен вид. После слънцето изведнъж изгря, разпръсна мъглата и показа горещите минерални извори, токачки започнаха да се обаждат, а отнякъде се появи котарак – дебел и важен, протегна се и легна току до портата. Пред малката къщичка имаше градинка с много цветя – личеше си присъствието на нечия грижовна ръка. Всичко бе прекопано, плевелите изскубани, лехите оформени. Но тълпата не забелязваше всичко това – хората стояха по двама, по трима, със сурово изражение, мълчаливи и настръхнали. Мъж с патерици се подпираше на оградата, до него двама в железничарска униформа, след тях три жени на средна възраст с еднакви, зеленикави якета, по-нататък мъж със сериозен вид, в черен балтон, пушеше цигара след цигара… Въпреки, че сред хората имаше и по-възрастни, те бяха направили място на единствената пейка на млада жена с малко детенце на ръце. Бе момиченце и често проплакваше, а жената леко, но постоянно го полюшваше. Отчаяние беше изписано на лицето ѝ, а ръцете ѝ бяха побелели от сутрешния хлад.
Пред портата излезе възрастен мъж с лист и молив и започна да чете име след име. Хората безропотно оформиха опашка и пак зачакаха. Тогава от къщичката излезе жена на около 70 години, с красива забрадка и в плетена от домашна вълна жилетка. Застана току-пред портата и мълчаливо сложи ръце на кръста.
„Ванга! Ванга! Ето я! – понесе се сред тълпата, а жената се покашля и рече с висок, нетърпящ възражение глас:
– Ей тая, младата жена с детенцето – да влезе първа! – после, рязко се обърна и влезе в малката къщурка в стаята с камината.
Освен камината в стаята имаше две дървени диванчета, покрити с вълнени одеяла, дървена маса с проста покривка от памучен плат и едно столче. На ръба на едното диванче, важно стоеше телефон с диск за набиране. На стената над другото диванче висеше голяма за размерите на стаята картина. На нея, на небесносин фон, ангели показваха пътя на видимо колебаещ се накъде да тръгне човек, а в дълбочина, в бели одежди сияше Господ-Бог с вдигната лява ръка, сякаш осветяваше пътя към себе си и подканяше Човека да отиде при него. Художникът беше уловил благоразположението и старанието на ангелите да помогнат, добротата и топлината в очите им – сякаш казваха: Не се колебай, ти се връщаш в дома Господен, откъдето си дошъл!
На масата имаше чаша с вода и малка отворена кутия с шоколадови бонбони, явно оставена от някой предишен гост. Точно под картината седеше Ванга и нещо нареждаше на друга, малко по-млада от нея жена с черна забрадка:
– И да не забравиш да кажеш на Жоро като отиде до Петрич да купи и джоджен, че свършва, а ти, Витке, след това да сложиш повечко от него в боба, както го обичам. Айде сега върви!
Жената с детенцето на ръце плахо пристъпи през портата, а след това се спря на прага на стаята, поколеба се за миг, а после тръсна глава и решително влезе.
– Сядай тука, на диванчето – прикани я Ванга.
Жената свали забрадката си, светлокестенявите ѝ коси се разстлаха по раменете ѝ, а очите ѝ се забиха в масата пред нея. Ръцете ѝ видимо трепереха от вълнение, дишаше на пресекулки. Раменете ѝ бяха приведени от огромния невидим товар, който вече две години носеше – детенцето ѝ все боледуваше. Беше момиченце с бяла кожа, на около 3 годинки, но след първата не можеше да се отърве от болести. Кашлици се сменяха с ангини, а след това се появи и бронхит, който докторите се страхуваха да не прерасне в астма. Нямаше сън, нямаше покой вече втора година ни зиме, ни лете. Детенцето се изтощаваше от постоянната кашлица и често имаше температура, затова ядеше малко. Беше слабичко, но иначе със живи, големи и любопитни сини очи. На жената ѝ се наложи да напусне работа, гледачките се отказваха – страх ги беше! То не беше кашлица, не беше чудо – момиченцето се давеше и след пристъп на кашлица едва си поемаше въздух. Сама беше – мъж нямаше. Забременя след несподелена любов и няколко партньори след това. Така ми се пада – Господ ме наказва – си мислеше младата жена и от тези мисли се беше привела, ходеше бавно и неуверено, а от младежкия плам в очите ѝ не не беше останало нищо…
– Я ми я дай тая красавица – каза Ванга и пое момиченцето от треперещите майчини ръце. – А-а, на баба си Райна сте я кръстили значи…
– Да, да, точно така е – запелтечи младата жена изумена – на баба ѝ Райна е името.
– Ето я, тука е сега, от дясната ти страна седна, със черна блузка и с бяла забрадка е – занарежда Ванга – много се радва за името! Ама на село в къщата ѝ има една черга, дето е на тебе наречена. Да кажеш да майка си да ти я приготви и да я вземеш в града. Да я простреш в коридора, нищо че е не е модерна – ще ти дома варди от лоши очи.
– Добре, добре, ще го направя – продължи да се вълнува младата жена.
– Я да видим сега защо кашля това сладко детенце – ама то синеоко бе, я виж ти!
– Да, да ! Как ?! – изхълца майката от удивление, но Пророчицата бързо продължи:
– Ааа, родово проклятие на него се е прехвърлило, стари грехове от бащиния ти род виждам тука. Де го татко ти?
– Умря преди две години, лельо Ванге.
– От какво?
– Нещо в белите дробове казаха докторите.
– Не само от тях… И от бъбреците е! Те години не са работили както трябва и са отслабили имунната система, а това е ударило в белите дробове…
– Да, да, казаха след аутопсията, че е имал и някакво образование в единия бъбрек.
– Ето, казвам ти аз. Ето го и него, до тебе седна и много се притеснява, че не ядеш достатъчно… Значи така: първо ще отидеш още утре с детенцето на църква. Ще поставиш свещи за мъртвите – за баща ти три свещи отделно. После ще поискаш среща с някой от поповете и ще помолиш да ви прочете една молитва за пречистване и против уроки. На следващия ден ще отидеш на село при майка ти, ще вземеш вода от чешмата на двора, дето е, и три дена всяка вечер ще му поръсваш от тая вода през личицето и ще се молиш на Господ докато го правиш. На гроба на баща ти още три свещи да запалиш и от сърце да се помолиш да оздравее детето. После ще се върнеш в града, в Пазарджик живеете нали така? А така. Там имате поликлиника. Ще отидеш при твоята докторка, Абрамова ли е, Аграмова ли …
– Аврамова, Лидия Аврамова – тя ни е съседка, ама друга ни е лекарката…
– Така де, Аврамова да е, дето до тебе живее. При нея да идеш, не при вашта докторка, а при нея! Да му предпише сироп за кашлица на момиченцето – да го даваш на детето две седмици и това е. Ще му олекне, кашлицата ще започне да намалява и полека-лека ще се съвземе, ще почне да яде по-добре и до една година всичко ще отшуми. След месец ще повториш сиропчето. След една година пак – само за профилактика. Ще се оправи и ей такава мома ще стане! А когато стане в четвърти клас на народни танци да я запишеш, голяма танцьорка ще бъде и с това ще си изкарва хляба.
Ванга замълча за минутка.
– И мъж добър ще си намериш – след някоя и друга годинка – висок и силен ще е, началник ще бъде, в завод ще работи. Като го познае сърцето ти и се ожените да му кажеш всяка година на празника на Света Петка в черква да влизате и за здраве да се молите. Да му речеш – Ванга така каза! Запомни ли всичко?
– Да, да, ще се постарая лельо Ванге, а в къщи всичко и ще запиша.
– И правилно! И да се успокоиш – няма от какво да се страхуваш! Айде сега бегай поживо-поздраво, че виж колко народ ме чака.
Младата жена се разрида и сълзи на благодарност се затъркаляха по бузите ѝ… После с импулсивно движение сграбчи ръката на Ванга и я притисна до устните си:
– Благодаря ти, благодаря ти от цяло си сърце, лельо Ванге!
– Айде, пък като се оправи детето след година да я доведеш тука да го кръстим в църквата, защита да има за цял живот срещу лошите работи. А на мене едни вълнени терлици да кажеш на майка ти да ми изплете, че все по-често вечер ми е студено на краката. Айде със здраве! И да запалиш една свещичка на Света Петка в църквата преди да си тръгнете.
– Ще запаля свещичката и ще дойда лельо Ванге, как няма да дойда – занарежда жената, все още невярваща – обърна се и излезе с блеснали очи.
Беше получила от самата Ванга блага вест за детенцето си! Светът отново ѝ се усмихваше и след толкова мъки и притеснения слънцето се показа и в „нейния двор“. Сякаш крила ѝ се появиха, изправи рамене, тръсна глава и запрегръща и зацелува от радост детенцето! А то, усетило този изблик на енергия, се усмихна и загугука нещо по детски си!
Ванга стоеше с тиха усмивка срещу камината, а пред очите ѝ се нижеше като на филмова лента целия живот и на майката, и на момиченцето – и минал и бъдещ, и скърби и радости, и болки и победи…
– Слава тебе, Господи! Слава Тебе! – прекръсти се Ванга пред иконата на Божията майка, която висеше на стената над камината, а после неочаквано се усмихна – пък и синеоко пустото му…
После се облегна замислено на масата. Напоследък все по-често се връщаше в миналото, мислите ѝ я пращаха към един или друг епизод от живота ѝ, към различни хора, с които водеше мислени разговори, все по-дълги и по-дълги! Явно наближаваше времето, когато щеше да се пренесе в една друга реалност…
Като човек Ванга усещаше, че времето ѝ в този живот изтича, но като пророчица знаеше какво я очаква и въпреки това силно се вълнуваше! Като пред пътешествие, което предстои и носи със себе си нови предизвикателства. А старото ѝ беше скъпо – много неща преживя, много неща видя, които малцина виждаха. Беше построила с Божията помощ църква, която се пълнеше с хора в почивните дни и по празници. Беше ѝ отредена необикновена съдба със силни изпитания, но тя се беше борила здраво, беше устояла на много изкушения и сега едно особено чувство на изпълнен дълг я изпълваше с удовлетворение. На хиляди хора беше помогнала! А колко хора чрез съветите ѝ промениха съдбите си! И сега, вече прехвърлила 80 години, ставаше всяка сутрин, обикаляше градинката и си говореше с цветята. После в ранни зори се качваше в колата и с верния ѝ Жоро, който я возеше и пазеше през последните двайсетина години, поемаха към Рупите, където винаги я чакаха поне двайсет – трийсет човека.
Но нещо не ѝ даваше покой, будеше я нощем, караше я да се върти неспокойно в леглото – тя и така от години спеше нощем по 3-4 часа… Младежкият дух все по-трудно се погаждаше с промените в тялото. Болежките също не я оставяха на мира и Ванга усещаше, че скоро тялото ще я предаде... Изпъшка леко, после се изправи и с висок глас нареди:
– Да влиза следващият!
...
В края на същия ден, след като беше приемала хора цял ден – повече от 10 часа – Ванга прилегна на малкото диванче. Беше уморена, но и доволна от себе си – никого не върна от стоящите пред дома ѝ. Прие ги всичките, даже няколко без предварително да се запишат – бяха дошли от другия край на България.
После изведнъж се пренесе в друго измерение, в красив град с бели каменни къщи и високи храмове, опасан от високи каменни стени с бойни кули на всеки 100 метра. Напоследък често се пренасяше именно на това място. Влизаше през огромната порта от тежко, обковано с желязо дърво. Това беше и Първата Врата на Познанието, каквато притежаваше всеки от Градовете на Мъдростта, намиращи се в специално избрани места на планетата Земя, но в друго измерение. Минаваше бавно по каменните улици, после през оживения и многолюден пазар. Беше чест гост и доста от продавачите я познаваха и поздравяваха с усмивка.
След това мина през красива врата, цялата в бели и сини блестящи кварцови плочки, с черна рамка от абанос, през която се влизаше в храма на Главната богиня. Малко хора можеха да минат през нея! Беше винаги отворена, но само избрани проникваха през невидимата енергийна стена. Хората, като че не я виждаха или пък нещо ги спираше и те продължаваха, всеки по работите си. Храмът беше постлан с тежки, сякаш забити в земята каменни плочи. Стените бяха бели, високи около 9 метра, а във всеки от шестте му ъгъла стоеше по една женска статуя. Всяка от тях символизираше различните роли на жената в обществото – на майката, на защитничката на семейството, на възпитателката и учителката, на покровителката на изкуствата, на жрицата-служителка в храма, на жената-воин, на жената – учен и откривател, и на жената – лидер, водач на хората. От храма се излизаше на широк, елипсовиден площад, покрит с бял камък, в центъра на който красив фонтан със сини плочи завършваше гледката. По средата на фонтана, в естествена големина се извисяваше статуята на Богинята-майка, изправена в златна колесница с три коня в естествена големина. Конете, издялани от бял, черен и светлочервен мрамор, бяха застинали в напрегнати пози, сякаш знаеха за огромната отговорност, която им беше поверена – да докарат господарката си до мястото, което им посочеше.
От площада се откриваше великолепна гледка към зелена долина с малки горички, тучни ливади и поля. В другия край на елипсата започваха широки мраморни стъпала, който водеха нагоре към кръгла куполообразна сграда с широки колони и масивна врата. Това беше Библиотеката. Ванга влезе в нея и се насочи към Главната зала – красиво, сякаш безкрайно помещение. В самия му център хармонично се вписваше огромна маса – облицована в мрамор, покрита със свитъци и кожени книги. В единия ѝ край, както обикновено, седяха двама монаси и старателно нещо записваха. Когато я видяха, спряха да пишат, облегнаха се назад в кожените си кресла и мълчаливо я поканиха да седне. В библиотеката имаше силна енергия, струяща сякаш направо от пода.
Ванга се настани удобно точно срещу двамата монаси. В душата ѝ цареше покой, тя леко се усмихваше – беше сред свои. По-старият монах рече:
– Ние, Записващите монаси и Пазители на историята – както и всички наши братя тука – вършим тази работа от хилядолетия. Е, сестро Благовеста, готови сме да записваме. Когато и ти си готова – започвай!
„Готова ли? – помисли си Ванга – и още как“. В Града на Мъдростта я наричаха Благовеста. Беше и спокойна, но се чустваше и като на изповед. В главата ѝ нахлуха спомени, гърдите ѝ се изпълниха с чувства, задиша тежко и бързо. „Та да започна значи – отново си помисли Ванга– лесно е да се каже…“
Преживя почти целия 20-ти век! Какво ли нямаше в него? Както у всички хора в живота ѝ имаше и радост и мъка, имаше победи, имаше и загуби… Но имаше и царе, президенти, генерални секретари, агенти, политици, генерали, учени, артисти, космонавти, дори бандити… За един живот беше видяла повече, отколкото другите виждаха за сто… Пред очите ѝ като на филм се занареждаха и Димитър, и Панде, и децата ѝ, и хилядите срещи с хората, които идваха при нея, и Петрич, и Рупите, и Роженския манастир, и България, и Русия, и Сирия…
След това поклати глава, пое дълбоко въздух и с широка усмивка започна своя разказ:
ГЛАВА 2. ПЪТЯТ НА ФЕНОМЕНА

Благовеста
Целият ми живот е като вихъра, който ме грабна и понесе на 11 години и така ме завъртя, че нямах време да мигна… След него огромно количество събития се стовариха отгоре ми като лавина! Господ ме качи в лодка, която течението понесе с огромна бързина по реката на живота. Би трябвало това да е почти неписилно за една сляпа жена, макар и млада... Лодката се плъзна стремилно напред, а след това така се завъртя, че аз не само че нямах време да сляза от нея, но дори и да се измокря или удавя! Пред очите ми се откриха нови светове и невероятни възможности, скрити за повечето хора на нашата планета. Нямах време дори за миг да седна и да осмисля ставащото! Засипаха ме срещи и в този, и в други светове. Реки от информация ме заляха – огромна като количество, но същевременно невероятно интересна и в съчетание с идеята, че всичко ми се дава не за да пиша книги, музика или картини, а за да помагам на хората! Има ли по-висша цел за всеки човек от тази – да си полезен, да даваш надежда, да окуражаваш и напътстваш и след всичко направено да получаваш благодарност! Защото нищо не може да замени искреното, простичко, но с огромна сила „Благодаря ти, бабо Ванге“! И въпреки всичко това, въпреки тези свръхчовешки способности, аз си оставах онова просто българско момиче, възпитано в уважение към по-възрастните и обожаващо децата! Така и не можах да свикна и приема необратимостта на болестите, не можах да се примиря с алчността и завистта и винаги, винаги се молех Господ да се смили над хората и да им дарува още един шанс! Шансът да се изменят поне мъничко, да забравят за обидите и отмъщенията, да погледнат на хората около тях като на сестри и братя, за които е човешко да грешат! Но и още по-човешко да прощават! Защото са с еднаквата орисия да бъдат „пратени“ на тази планета, за да изживеят заедно животите си!
Ние всички сме същества, населяващи третата планета в системата на звезда, наречена от нас Слънце. Независимо от произхода и желанията ни, ние живеем в даден момент от време, определен от една по-висша воля от нашата, която ни е създала и пратила на Земята – волята на нашия Творец и Създател, който и да е той.
Пророци и предсказатели е имало и ще има, във всички времена и народи, във всички религии. Проявявали са се по различен начин, но същността на живота им е една – да се докоснат до най-заветната мечта на човечеството – да надникнат в бъдещето. Та нали историята на Християнството започва с предсказание за раждането на Месията!
Според Корана пророците са изпратени от Аллах, за да възвестят за Неговото милосърдие и да предупредят за Съдния ден. Приема се, че Аллах е изпратил на всеки народ пророк от собствената му среда, за да бъде разбрано словото Му.
В Будизма предсказанията са разрешени официално. В Тибет съществуват множество оракули и даже Институт на оракулите. Държавният оракул на Тибет е и член на съвета на Министрите.
В традиционните вярвания на юдаизма Бог е създателят на всичко, което съществува. Той е един. Бог е общувал с юдейския народ чрез пророци. В Танах, една от свещените книги на юдаизма, има част Невиим, т.е. „пророци“. Тази дума е обвързана със всичко, свързано с пророците.
Според Библията пророците по своята праведност и развитие на духовни умения могат да чуват Божия Глас, да говорят с Господ и да предават неговото слово на хората. Така апостол Петър пише: «Никога пророчество не е било произнасяно по волята човешка, но са го изричали свети Божи люде, движени от Светия Дух» (2 Пет. 1:21).
Да предсказваш означава да се опиташ да узнаеш Плана на Твореца, по-точно Божествения план, по който върви всичко сътворено – вселената, планетите, цивилизациите, хората. Всички искат това, защото искат да получат отговор на въпросите: защо живеем, за какво сме тук, как да живеем? Създателят е милостив към своите творения и през цялото време ни помага – дава ни знаци. Някои са толкова явни, че не можем да не ги видим – един може да рисува, друг да пее, трети има златни ръце… За да видим други знаци, трябва да се потрудим. Някои от тях пък придобиват смисъл само след като ни се позволи да ги видим. Има и такива, които ни се откриват само след като извършим определените ни от Създателя дела, което показва дали сме свършили нещо съществено в живота си – дали сме изпълнили това, което трябва да свършим по предназначение. Като разумни и най-вече емоционални същества ние сме надарени със способността да мислим и да чувстваме. Именно това са божествените дарове, които правят превъплъщението ни на планетата Земя толкова интересно! Но чувствата често ни предават, оттам и мислите. Лесно се заблуждаваме и тръгваме по грешния път в лабиринта на живота. Често ни трябват години, за да се върнем на Правия път, а понякога така и не го намираме. Започваме да се терзаем, мъчим, а това води и до изменения в нашето енергийно и оттам в здравното ни състояние, което често води до страдания и болести. Толкова се оплитаме, че понякога не знаем какво да правим, струва ни се, че изход няма… Готови сме да се откажем! И тогава започваме да търсим помощ и съдействие. Питаме себеподобните си, четем книги, правим пътешествия до Свети места, често ставаме религиозни, правим ритуали, молим се за напътствия, а ако вече принадлежим към дадена религия търсим в нея просветление… Но най-често стигаме до хора, които имат определени способности, засега недостъпни за останалите. Това са хора, които могат „да виждат и чуват знаците“, разпознават кои за кого са, кои са общи, а кои са само за определен човек или определен период. Това умение да виждаш това, което повечето хора не могат, е наречено от векове ясновидство.
За мен това е дар, предопределящ много отговорности, както и съдбата да виждаш и знаеш неща, скрити за другите. Дар, който дойде при мен по един много труден начин. Дар, който ми определи един различен живот. Живот на слепец, със всичките му произтичащи от това последствия… Но и живот свързан със свят, недостъпен за другите хора. Връзката между тези светове определи смисъла на моя живот. Тази връзка ми беше дадена с една едничка цел – да помагам на хората! Да им помагам да намерят връзката с Твореца, която са изгубили. Да им помогам да се върнат на Пътя на своето предназначение, за да претворят в живота си Божията воля т.е. това, за което са се родили или преродили на тая планета! И оттам да подготвят пътя, по който душите им ще се завърнат в Царството Божие!
Но Творецът не ми даваше готови решения – хората трябва да извървят своя път осъзнати и сами! Животът ни е дар, но и тайна, и мистерия, и приключение – иначе нямаше да е най-висшето чудо, което всеки иска да познае! Даваше ми се само да предавам напъствия и указания, а най-вече надежда! Надежда, че не всичко е загубено и че хората могат да получат опрощение и да се завърнат на Правия път. Така, че аз през целия си живот давах на хората Надежда! Надеждата, че ще оздравеят! Надеждата, че ще излязат от безизходна ситуация! Надеждата, че ще получат прошка за тази или онази си постъпка и ще стигнат до възможността да загърбят омразата и алчността. Надеждата, че ще успеят да открият в сърцата си състраданието, щастието да даваш и помагаш, а оттам и любовта! Това е нещото, заради което си струваше да се живее, нещото, което осмисли живота ми, нещото което ми помогна да мина през всички изпитания и на което се посветих до края на дните си с огромно желание! Но аз съм и човек и нека Господ и хората ми простят моите слабости и пристрастия!
ГЛАВА 3. МОЯТ ПЪТ ЗАПОЧВА НА БАЛКАНИТЕ

Благовеста
България е древна земя. На този кръстопът от антични времена са живели, раждали се и умирали, идвали и си отивали племена и народи – траки, илири, елини, римляни, прабългари, славяни...
Тук, в тези планини някога е звучала вълшебната музика на легендарния Орфей, древните гърци са строили своите полиси на Черно море, а римските императори си почивали и се лекували на чудодейните минерални извори.
Тук се е родил Спартак, който станал водач на най-голямото въстание на робите в древността. Няколко века по-късно братята Кирил и Методий дали на света Кирилицата, а по заръка на Цар Симеон в Преславската книжовна школа групата на Климент Охридски създава българската азбука, на която днес пишат повече от 400 милиона души в целия свят…
България е част от Балканския полуостров, който е в Югоизточната част на континента Европа. Място, желано от империи, арена на битки и стълкновения, поле на всякакви страсти и енергии от хилядолетия. Много неща са известни, но много нови факти предстои да бъдат открити, общоизвестните „истини“ преосмислени, някои от легендите преразказани. Място, обгърнато с тайнственост и мистерии, много от които умишлено премълчавани или частично разкривани под диктовката на едни или други „велики“ сили.
Хората тук са гостоприемни, но и недоверчиви, приветливи, но и трудно отварят сърцата си поради вековните вражди и хилядолетните съмнения, натрупани между различните народи. Тук едва ли има територия, която да не е била под различно владение, а всеки нов властелин е налагал своето управление, а най-вече своята вяра и религия.
България като част от Балканите носи всички тези черти и определения в себе си, но е и място, в което в края на 19 и началото на 20 век се раждат хора с огромни духовни сили и необикновени възможности, надвишаващи в пъти така наречените човешки характеристики. Хора оставили трайна следа в българската и общочовешката история. Хора с трудни съдби! Хора с дар да предсказват бъдещето, често преследвани или притеснявани от властите заради неугодното си поведение, влизащо в крещящо противоречие с господстващите мнения, политики и даже социално-обществен строй. Хора, за които историята и религията имаха друго значение и прочит, нещо което смело са заявявали винаги и при всяка възможност. Хора, които поставяха Истината пред всякакви интереси и изгоди. Хора, които изповядваха най-старата вяра – любовта към човешкия род. Хора, вярващи в онова светло, необикновено и над нашите представи и възможности за възприемане нещо, наричано Висш разум, Вселенска висша енергия или Бог, който е един, но с различни имена за всяка от религиите на човечеството.
Там, в южната част на полуострова, в село Ново село, територия населена основно с българи от векове, днес в Република Северна Македония, в периоди на войни, вражди и нищета в 1911 година се родих аз – пето дете в бедно селско семейство.* На Балканите земята често е сменяла собственика си, но аз съм българка – България е моята родина. Аз съм българка, защото знам точно корена и произхода си – моя и на моите родители, баби и дядовци – всички те са българи. Винаги съм се гордяла с това. Има много доказателства за това и те тепърва ще излизат в подкрепа на думите ми, както и ще „разтърсят“ тези, които имат нужда от история за собствените си цели и за удобство. България е моят дом и винаги съм го знаела. Това е една от най-старите държави в Европа, която е запазила името си от векове. Тези, които не признават българския си произход, рано или късно ще се върнат към корените си и ще си спомнят думите ми – те ще имат основания за това, защото тепърва ще се появяват нови доказателства. Най-важното е, че всички те ще се гордеят с произхода си!
Тъй като съм се родила седмаче, съм била слабичка и мъничка, та ме оставили, увита в пелени и овча кожа до печката – да „вляза или да не вляза в живота“… На третия ден съм проплакала и не съм спряла да рева, докато майка ми не ме накърмила. Близките разбрали, че ще ме бъде и викнали попа. Той ме нарекъл Вангелия, щото когато съм проплакала него ден завалял дългоочакван дъжд!
Кръстили са ме още като бебе, дали са ми дървено кръстче и като дете винаги го носех около врата си, на връвчица, да не го загубя. Ходехме на църква често, почти всяка неделя, освен в дните когато заради усилната полска работа спяхме на полето. Господ беше за мене това, което беше и за всички деца – някакво незнайно, добро, но строго същество там някъде горе, на небето. Възрастните се отнасяха към него най-вече със страхопочитание или кой както го чувстваше и разбираше. Но всички се обръщаха към него в моменти на радост или мъка – сватби, кръщенета, погребения, като почитаха и съблюдаваха обичаите и каноните на православното християнство.
Майка ми си отива от този свят когато съм само на 2 годинки. Не я помня, прости ми Господи! Казват, че била здрава физически, мълчалива и работлива жена, отдадена на децата и семейството. Останало ми е само усещането за една прекрасна топлина, излъчвана от млада жена, която ме прегръща с любов… Дали от това, че родила пет деца, или от непрестанната борба за изхранването им, но както след години ми разказваха, била се състарила преждевременно и леко се била прегърбила.
Голяма бедност беше – понякога с дни ядяхме основно петмез или булгур. Месото беше рядък гост на трапезата ни. Чакахме да ни поканят на някое кръщене или (прости ни, Боже) на някое погребение, та да хапнем повечко.
Баща ми Панде беше пастир и през цялото време беше с козите и с овцете, а когато се прибираше реколтата ходеше аргатин у някой по-богат човек и тогава отсъстваше със седмици. Та искаше да има жена в къщи си, която да се грижи за децата и да върши домашната работа. Новата му жена – Тана се казваше – веднага забременя и все ни навикваше.
Запомнила съм една случка от детството ми, която се вряза в паметта ми и си остана там за цял живот: Беше през поредната война на Балканите – в село дойдоха няколко доктори. Казаха, че има опасност от епидемия и трябва да ваксинират колкото се може повече народ. Ваксината обаче беше скъпа. Когато дойдоха у нас и мащехата ми Тана, като разбра колко пари трябват, веднага се закахъри:
– Имайте милост бе хора, откъде толкова пари?
А после влезе в къщи и след малко излезе с малко вързопче. Развърза го с треперещи пръсти и даде почти всичките пари на доктора. Той ги пое, преброи ги и каза, че за едно дете не стигат… Тана се замисли, а после отсече:
– Без това най-малкото, синеокото! Ако се разболее – да мре, пък ако му е писано да живее, ще живее.
Е, оживях по Божията воля…
После Панде ме остави на грижите на брата на майка ми – дядо Костадин. Така растях в с. Ново село под грижите на вуйчо си и сред братовчеди и братовчедки.
Животът бе суров и безмилостен и отрано разбрах каква битка за съществуване се водеше около нас. Хората нямаха избор, а когато трябваше да решават кой да живее и кой не, сърцата им се късаха. В душите им оставаше едно такова тежко и лепкаво чувство на безизходност и тежка орисия, което ги смазваше, а лицата им ставаха едни такива безизразни, сякаш пусти и еднакво грозни… Тогава и разбрах, че очите ми са сини. Човек приема даденото му от Всевишния за даденост и рядко се замисля какъв дар е всъщност зрението. Когато го загубиш, тогава разбираш колко е ценно и какво е да си без него… Но така ми било писано…
Въпреки несгодите и бедността детството си е детство и ние като всички деца играехме по двора или в близост до село, когато не помагахме на възрастните за добитъка или на полето. Аз много обичах да играя на сляпа баба – връзвахме една кърпа на очите на някой и после той ни търсеше по двора. Когото „намереше“ – на него след това връзвахме кърпата. Аз винаги ги намирах. Лесно ми беше, чувствах се някак уверена и като че ли ги „виждах“ отгоре и веднага ги хващах. А след години роднини ми разказваха, че още много съм обичала да играя на скрити предмети – някои скриваха предмет, а другите след това го търсеха. Винаги побеждавах! Тъмнината не ме плашеше, напротив, сякаш се сприятелявах с нея, когато играехме с вързани очи. И сънувах често един и същи сън – играем на криеница с децата, мой ред е да ги търся и изведнъж се озовавам на огромна поляна, пред голям, древен град с високи крепостни стени и бойни кули. И едни огромни порти – винаги отворени! Вътре кипи живот, хора влизат и излизат. Аз искам да вляза, но не мога, хем не съм отвън, но не съм и вътре… Събуждах се цялата разтреперана и разплакана – нещо или някой не ме пускаше да вляза…
Бележки
* Никола Гачевски, племенник на Ванга, откъс от док. филм Ванга: Човек и феномен, 2019
ГЛАВА 4. ВИХЪРЪТ

Ванга
На село винаги бяхме по няколко деца – хем да си помагаме, хем да се не изгубим. Така беше и тогава, когато ни налетя Вихъра – така и си остана в съзнанието ми като някакво страшно, митично същество, което с ръмжене и вой промени съдбата ми и ми отне един от най-ценните Божии дарове – зрението!
Бяхме със братовчедката ми Софка да пасем козичката и овцете. Беше късен следобед на горещ летен ден. Печеше силно, в маранята тежко се дишаше и ние бавно се прибирахме към къщи. Спряхме на сянка на Ханската чешма – малък извор на края на селото. Древна легенда разказва, че там се спрял хан с войската си – на кратък отдих и за вода. Ханът водел със себе си любимия си кон. Конят бил болен, но ханът много го обичал и искал да е с него в последните му дни. Според легендата конят се напил с водичка, след което легнал до водата и заспал. Така останал три дни и три нощи – само пиел вода и спял. На четвъртия ден скочил на крака, силно зацвилил и докато ханът не се приближил, не спрял. Ханът го възседнал и заедно препуснали в полето. Яздили няколко часа, след което конят сам го върнал обратно, легнал и тихо издъхнал… Като знак от съдбата ханът заповядал да се иззида чешма на извора и да се постави бял камък върху нея. През вековете от камъка не останала и следа, но старите жени и досега разказват, че понякога в безлунни нощи около чешмата се чува конски тропот...
В онзи горещ ден животните също не бързаха, дишаха тежко-тежко с изплезени езици. Пийнаха си водичка и се събраха под няколкото дървета на сянка. Едно малко тъмно облаче леко се търкаляше по небето, топчесто и космато. После облачето изведнъж порасна, наедря и скри слънцето. Притъмня, а животните се вкупчиха едно в друго. Духна вятър – рязко и силно – отначало от изток, после от север, завъртя се и вдигна пушилка до небето! Животните се разпръснаха, а ние хукнахме да ги събираме обратно, кихайки и давейки се в тази смес от прах, слама, пясък и какво ли не още. Тогава някой като с огромна ръка хвърли всичката тази пушилка в очите ми, заслепявайки и задушавайки ме. Изкрещях от изненада и болка, а когато рекох да ги изтрия, усетих че сякаш стотици иглички се забиха в тях. Болката беше ужасна, главата ми се пръскаше, а вятъра ме завъртя няколко пъти и с някаква нечовешка сила ме запрати в храстите около чешмата… После пропаднах в нещо, което отначало беше топло, после стана хладно, а после ме притисна надолу, докато се опрях в някакво дъно – твърдо, но гладко. Дишах едва – едва, а ръцете и краката ми сякаш бяха от олово. Струваше ми се, че някакви сенки се движат около мен, а невидими ръце се сключиха около главата ми и станах абсолютно неподвижна. Дочух някакъв особен звук, като далечна песен… После глават ми забуча и пропаднах отново…
Свестих се от виковете на Софка, която помислила, че съм умряла. Разтърках си очите и едва не припаднах от болка – сякаш хиляди ножове ги пробождаха! Виждах само огнени кръгове и не можех нито да ги отворя, нито затворя както трябва. Софка ме заведе до чешмата. Там се наплисках с вода и опитах да прогледна, но от режещата болка ми причерня отново… Свестих се по-късно – минаващ съсед ме вдигнал и сложил на магарето си. Държеше ме здраво и така полека-лека до в къщи. Там отново ми измиха очите, но режещата болка не намаляваше. Усещах очите си пълни с течност и с песъчинки. След време Софка ми каза, че се уплашила толкова, защото от ъгълчетата на очите ми течала кръв… След два дни тате Панде дойде от Струмица и веднага ме заведе на доктор – имахме само фелдшер в селото. Той каза, че имам силно възпаление и да ме води на Струмица. На другия ден ме поведе в Струмица – там също нямаше очен доктор. Оттам на Щип – там доктора каза, че възпалението се усилва и да ме води тате на София. Докато се върнем и приготвим – минаха още неколко дена. Тръгнахме за София, като по пътя се отбихме и в Петрич – там също не ми помогнаха. Така на 10-я ден стигнахме в София, а там докторите казаха, че очите ми са „изтекли“ и че вече нищо не може да се направи…*
Така аз, Ванга, загубих зрението си, а тъмнината от рядък гост се превърна в моя спътница за цял живот …
Минаха няколко месеца – навярно най-тежките в живота ми. От ярък и сияещ светът се превърна в тъмна дупка, от която нямаше излизане. Всичко рязко се промени, повечето обикновени неща изведнъж станаха недостъпни. Няколкото крачки до тоалетната (в селските къщи тогава тя беше навън) се превърнаха в изпитание, което не можех да преодолея сама. Същото беше и в кухнята, в спалнята, а за навън да не говорим… Като че ли изведнъж попаднах на друга планета, с друг враждебен свят, в който само зрящите бяха добре дошли и който не ме допускаше до себе си. Отчаянието постепенно ме обзе и стисна в стоманени клещи! Всичко красиво в живота ми свърши, чаках края си всеки ден…
Близките ми помагаха колкото можеха, но живота беше суров и безмилостно искаше и вземаше своето! Вървеше ежедневна борба за насъщния и всеки член на семейството, от мало до голямо, даваше своя дял в работата, в отглеждането на животните, в борбата за реколта, в битката за оцеляване. Разбрах, че освен всичко друго щях да съм в тежест на другите и тази мисъл не ми даваше мира… Мислех, че по един жалък и нелеп начин с живота ми е свършено! Щях да съм непотребна и никому ненужна до края на живота си…
Бележки
* Никола Гачевски, племенник на Ванга, откъс от док. филм Ванга:Човек и феномен, 2019
ГЛАВА 5. ГЛАСЪТ

Ванга
Така минаха почти 2 години…
Един ден Стефка и момичетата ме взеха със себе и държейки ме за ръце ме изведоха извън селото. Беше един от редките пролетни дни, когато цялата къщна и стопанска работа беше свършена. Хората се радваха на все още плахото слънце и с надежда гледаха напред. Седнахме около същата Ханска чешма. Момичетата ме оставиха да приседна до нея и започнаха да се закачат и да се гонят наоколо. Останах сама, чувах гласовете им, знаех, че са наблизо и постепенно под топлещото слънце се отпуснах за първи път от толкова време. Седях полузадрямала, всичко беше притихнало, възцари се покой и тишина и сякаш времето спря. И тогава го чух! Отначало едва – едва, като шушукане, а след това по-ясно. После пак! Някой тихо ми говореше! Замрях от вълнение! Не дишах и не помръдвах, уплашена до смърт! След това изрекох с пресъхнало от вълнение гърло:
– Има ли някой?
Никой нямаше, даже ехото от стените на извора беше замлъкнало… После „някой“ ми заговори:
– Ванге! Ванге! Не бой се Ванге! Отсега нататък ще бъда винаги с теб! Ще те напътствам и ще ти помагам!
– С мене ли, че как така? Кой си ти?
– Нямам тяло, ако това питаш – беше отговорът.
– Как така? А какво си тогава? – хиляди въпроси се появиха в главата ми – А как виждаш? С какво? Я кажи с какво съм облечена?
Отговори ми, а после добави:
– Преди да излезеш се преоблече и си сложи кръстчето в левия джоб на роклята.
Светкавично си бръкнах в джоба и веднага напипах кръстчето.
– Всичко е така – и се изчервих до кости – Я пак, коя съм аз? А майка ми как се казваше? А къде е сега баща ми?
Затрупах го с въпроси… Но гласът отговаряше на всичко. Изведнъж изтръпнах – а това „нещо“ навсякъде ли ще е с мен? Ама съвсем навсякъде ли? А „нещото“ сякаш ми чешеше мислите:
– Е, не съвсем, ако точно това питаш. Аз съм без тяло и някои човешки черти не са ми присъщи. Принадлежа на Света на Волята.
– На кое? О, Господи, дори не знам какво е това!
– Това е другият свят, както сте свикнали да го наричате.
– Другият свят?! – аз май напълно си загубих ума…
А „това нещо“ не спираше… И тогава ме осени:
– А как да стигна до къщи да ми покажеш можеш ли?
– И още как! Айде да те водя.
– Давай да те видя!
И ме съпроводи до къщи. Казваше ми за всяко дърво, за всяка неравност по пътя. Стигнах за нула време. Братовчедките ми се върнаха след около час разтревожени, викали ме дълго, докато една съселянка им казала, че ме видяла да крача уверено към село, ръкомахайки силно. Много се изненадаха, че съм се прибрала сама. Обясних им криво-ляво, а пустото му „нещо“ хихикаше – така разбрах, че те ни го виждат, ни чуват… Кръстих този невидим помощник „Гласът“.
Така аз, Вангелия, се родих отново! Господ ми подари приятел, да е вечно името му!
И започнах аз да се уча отново как да живея за втори път. Все пак като несляпа по рождение ми беше по-лесно от родените в тъмнина, защото аз познавах света на светлината. Гласът ми говореше и постепенно се научих да общувам с него мислено, да го питам, а той да ми отговаря. За мене той беше като живо същество, мой най-добър приятел, водач в ежедневието и разбира се учител! Присъствието му беше скрито от света! Започнах да усвоявам всичко отначало и за по-малко от година вече вършех домашната работа не по-зле от братовчедките ми и другите деца на моята възраст. Станах много по-уверена и животът започна на придобива смисъл дори и за едно обикновено сляпо момиче като мен. Гласът беше с мене и ми помагаше във всичко – с времето станахме едно и не се боях да му доверявам и най-съкровените си мисли!
ГЛАВА 6. ЗЕМУН – ПАНСИОНЪТ

Ванга
Един ден някакви хора дошли при Панде и му казали, че в Земун, до Белград, имало пансион за слепи деца като мен. Казали му също, че някакви богати хора плащали за обучението и престоя на децата. Баща ми, Панде – мир на праха му, беше човек суров, малко говореше, повече мълчеше. Среден на ръст, с големи ръце и загрубели от постоянния тежък труд мазолести длани. Но иначе беше с буден ум и си обичаше семейството, не пиеше освен на празници, почиташе църковните обичаи, беше практичен и живееше по природните закони. Та като чул предложението, още на следващия ден ме извика и ми каза бавно, като претегляше всяка дума:
– Пращам те, Вангелийо, да отидеш да се изучиш на четмо и писмо за слепи и на всичко, което там ще ти разкажат. Отказ не приемам, такова нещо един път в живота се дава. Така че стягай се, след месец заминаваш!
И с Божията благословия ме прати там! Беше горд, че човек от рода ще се учи на четмо и писмо, ако и да е сляп. Така един месец по-късно с една торбичка с дрехи, гребенче и две забрадки ме качиха на една каруца и заминах за Земун. Бях хем стресната, хем уплашена, хем развълнувана… Не след дълго след като напуснахме село и Гласът млъкна, не ми отговаряше „проклетникът“ и съвсем ми се подгънаха краката. Ами ако само в Ново село се появявява…
Пристигнахме късно следобед след около седмица. Беше топъл есенен ден, миришеше на здравец и цветя, беше тихо и някак си приветливо. Бях замаяна от притеснение и вълнение, когато две момичета ме хванаха за ръце, помогнаха ми да се качим по някакви стълби и после влязохме в дом, в който цареше тишина и миришеше приятно. Чуваха се различни звуци, вкараха ме в някаква стая, където дълбок мъжки глас каза:
– Е, добре дошла на новата сестра! А сега да я прегледаме и прислушаме.
Докторът си свърши работата. После едно от момичетата отново ме хвана за ръка и ме заведе в някакво топло помещение, в което приятния мирис се усили:
– Айде, сестро, свали си дрехите да те изкъпем!
И момичето ми помогна да се съблека и леко ме побутна напред. Обля ме топла вода в такова количество, какво не бях усещала дотогава. Разтреперих се от удоволствие и със затаен дъх закачах водата да свърши.. Ама тя си течеше ли течеше, а момичето ми бутна в ръцете онова ароматно нещо, на което ухаеше целия дом:
– Вземи сапуна!
А, значи на сапун миришеше цялата къща… Е, нашият на село мирише на друго… Стоях под душа затаила дъх и не ми се излизаше от банята… Едвам ме изкараха! След това ми дадоха нови, също ухаещи на сапун дрехи и ме заведоха в някаква голяма зала, където седнах край дълга маса заедно с още много деца – всичките слепи като мене. Сипаха ни супичка, а след това и друго ядене с картофки и месце… Боже, досега помня колко беше вкусно и много, а хлябът – мек и се топеше в устата! После ни наляха чай и ни дадоха нещо, което нарекоха бисквита. Ммммммм… След няколко часа ме заведоха в спалнята, където с още няколко момичета си легнахме в меки и удобни легла, пак ухаещи на сапун – направо го заобичах този аромат! Чак Гласът, появил се отнякъде, като че ми завидя и с недоволен от нещо си глас ми пожела „Лека нощ“. Милият, толкова му се зарадвах!
На сутринта в 5 часа по инерция скочих с такъв устрем от леглото, че едва не го обърнах… И хукнах да изкарвам добитъка и да нахраня кокошките… Веднага се блъснах в леглото на момичето до мене и панически тръгнах да го местя… После изведнъж осъзнах къде съм! А там някъде в невидимия свят Гласът се заливаше, ама направо умираше от смях – така се кикотеше… Идеше ми да го хвана и напляскам като непослушно дете! А после и аз избухнах в искрен и щастлив смях, нищо че събудих всички… Будех се още доста пъти така, докато свикна...
В този дом за слепи деца за първи път в живота си опитах благата на цивилизацията! Ееее, мили мои, с хубавото лесно се свиква… Това бяха няколкото единствени безгрижни години в живота ми! Сутрин ни обучаваха на Брайловото писмо, след това ни четяха уроци по история, география и естествознание. Да разбереш колко е голям в действителност белият свят и да знаеш, че никога няма да го видиш е неприятно чувство, меко казано…
През топлите дни често ни изкарваха в градината и там ни учеха да се грижим за храстите и цветята – оттогава не мога без тях. Възприемам ги като живи същества и с течение на времето започнах и да им говоря, а след години чрез тях започнаха да идват и мъртвите, но затова по-късно.
Най-хубави бяха часовете по музика – имаше пиано в голямата зала на дома и там за първи път чух звуците му! В наше село по празници съм виждала музиканти, един-два пъти в Струмица и духов оркестър, но пиано чувах за пръв път!
В пансиона, понякога на някои празници идваха още музиканти и тогава божествени мелодии огласяха дома ни и ни отнасяха някъде на далеч и високо, близо да безкрайната светлина, наречена Бог! Е, приятели мои, светът няма да е същият без музика! Замислете се и погледнете лицата на певците и музикантите, когато излизат на сцена и свирят и пеят – озарени са от Светия дух!
Но най-вълнуващото нещо в пансиона бяха уроците по танци! Два пъти в месеца идваше учител по танци и под звуците на пианото ни учеше да танцуваме – основно валс и танго. И тогава ние, децата, за първи път хващахме за ръце някой друг, не за да се здрависваме, а за да го усетим и даже леко да го прегърнем. Е, потропвала съм в село на хорото като малко дете, но това беше коренно различно. Тръпнех от вълнение, ръцете ми се потяха все едно, че държах сърп и жънех… Дишах дълбоко – дълбоко. Нови усещания се зараждаха в душата ми – на приятелската, чиста човешка близост с други човешки същества. Танцувахме по двойки – момиче с момиче и момиче с момче. Така към усещанията ни се добави и физическия контакт, започвахме да се усещаме по един по-различен начин. Както след време разбрах – тогава започнах да усещам човешката енергия. След години към усещането се добави и цвят и започнах не само да я усещам , но и да я виждам, както я наричат учените – аурата. В съзнанието ми на мен, сляпата, безпогрешно се появяваше сиянието около човека, в топлина, цвят и сила. Така след години безпогрешно определях физическото състояние на човека пред мен, енергийните му „дупки“, както и проблемите със здравето му.
Ако си зрящ и пред тебе е непознат човек, то впечатленията ти се определят от това, което виждаш – ръст, тяло, цвят на очите, коса. А сега си затворете очите и опитайте да усетите стоящия пред вас. Отначало нищо няма да усетите. Ако постоите повечко, то лека-полека ще започне един такъв, особен процес – отначало някакси ще усетите контурите на тялото. След това някои миризми, на тях виждащия почти не обръща внимание в началото. После някакви сияния и цвят на аурата, дори да са в началото повече въображаеми. След това всичко това се оформя в някаква смес – уникална за всеки човек. И така за вас се появява „визитната картичка“ на непознатия.
Да не пропусна – учеха ни и да готвим! Бавно, постепенно, с голямо внимание към работата с ножове и тигани, стъпка по стъпка. Представяте ли си – храна, приготвена от незрящ! Всички рецепти, на които ни научиха, се запечатаха в паметта ми и страстта да готвя ми остана за цял живот. Започнах да познавам всички подправки само по миризмата. Оттогава мога да кажа как се приготвя едно ястие само като вляза в кухнята – има ли там билки, сложени ли са подправки и т.н. Малко изненадващо, но за мен, в допълнение към уменията ми, готвенето стана като медитация. Готвех и мечтаех едновременно и напълно се откъсвах от човешките страсти и суета.
Един следобед на втората година имахме редовния урок по танци, когато към урока се присъединиха две нови момчета. Редувахме се по двойки в се сменяхме в кръг. Когато спрях пред едно от новите момчета, почувствах нещо по-различно, нещо особено! Когато ръцете ни се вплетоха едни в други потреперих и топлина ме обгърна от косата до петите. Замрях от вълнение! После топлината се усили и отмалях цялата. Едва довърших танца и помолих да седна. Приятното чувство не ме остави и цялата седмица прекарах в очакване на урока по танци. Когато се допряхме – всичко се повтори! Непознати игриви огънчета се появяваха по цялото ми тяло и ме караха да се усмихвам! Тогава момчето ме попита:
– Как се казваш?
– Вангелия съм, а тебе как те викат?
– Димитър, тукашен съм.
Така в живота ми се появи първият Димитър. Написано ми беше да срещна на жизнения си път трима важни за мен мъже с името Димитър.
Започнахме с Димитър да прекарваме колкото се може повече време заедно. След уроците в градината, или в голямата зала около пианото, или зад дома около високите тополи. И говорехме ли, говорихме! За всичко! Аз за село, той за градчето си, аз за овцете, той за градинката пред къщи си, аз за братовчедките, той за братчето си. Повече говорех аз, защото Димитър се беше родил с увредено зрение и още на две годинки го беше загубил напълно. Разказвах му за всичко – за кокошките, за смешното ни магаре, за ходенето в църквата, за татко Панде, за най-добрата ми приятелка – брадовчедката Софка. А Гласът току ме прекъсваше и все се сърдеше, че все по-малко си приказвам с него. Така една пролетна вечер, когато седяхме под тополите Димитър изведнъж наклони главата си към мене и после допря устни до моите! Господи колко беше хубаво! Седяхме прегърнати и не смеехме да мръднем, за да не развалим магията! Така, мили мои, при мене дойде едно от най-светлите чувства на света – първата, най-чистата, юношеската любов!
Но, както се казва, от хубавото по малко! В края на третата година от пристигането ми в пансиона, една привечер дойде Панде с още един човек от село и каза че мащехата ми се споминала и че ме взимат обратно в къщи! Къщата без стопанка останала, та да помагам в къщната работа… Краката ми се подкосиха, сълзи се затъркаляха по бузите ми. Намерих Димитър и му разказах. После се разридах на рамото му и изведнъж разбрах, че няма да го видя повече! Продължих да рева по целия път до в къщи. Още няколко седмици плаках къде заваря, а после на любимата ми чешма Гласът решително ми каза: Изтривай сълзите, че работа ни чака, важна и отговорна работа!
Каква ти работа Божке, за какви отговорности ми говори тоя пусти Глас не знаех тогава… Но това бяха трите най-безгрижни години, които Господ ми даде! Минаха като сън! Благодаря ти Господи, благодаря ти!
ГЛАВА 7. ОБРАТНО В НОВО СЕЛО

Ванга
Започнаха да се нижат ден след ден, месец след месец, година след година. Не се боях от нищо и се стараех с всички сили да съм пълноценен член на семейството. Готвех, чистех, перях, гледах животните. Останалите също се стараеха, но въпреки всичките ни усилия си оставахме бедни и едва свързвахме двата края. Дните в пансиона постепенно останаха далечен спомен... Особено много ми липсваше музиката, защото музиката е вибрации. Високи вибрации, отиващи в дълбините на душата. Искаме или не, те завладяват всеки един от нас и ние влизаме в едно особено състояние. Както и да го наречете, то е уникално! Музиката „размеква“ и най-закоравелите престъпници, „вдига“ дори и най-тежко болните, а според нашите старопланински легенди дори животните са замирали неподвижни, когато легендарният Орфей омайвал даже и природата с вълшебните звуци на своята арфа!
Но още повече ми липсваха прегръдките и целувките с Димитър… Също високи вибрации, дори може би най-високите – на любовта! Търсете я, мили мои, а когато я намерите, дръжте я здраво в ръцете си и тя ще ви отведе в Рая! А какво е Раят на Земята? Ами това са най-чистите усещания, когато и душата ти пее, и всичко е прекрасно! Раят е състояние на душата! Как да разпознаем именно тази любов? Ще ви бъде толкова леко на душата, че всички проблеми сякаш се разтварят, всичко наоколо цъфти, а Господ-Бог сякаш ни се усмихва! Откъде знам, че се усмихва ли? Господ е светлина, а когато има любов тази светлина става толкова ярка, че цялата чернота пропада някъде… Светлината изпълва всичко наоколо и сякаш те прегръща! Земното притегляне почти изчезва и ти се иска да литнеш! Това са високите вибрации!
От време на време Гласът ми казваше на кого я овцата, я кравата се изгубила, казвах на хората и така лека – полека започнаха да се отнасят към мене с повече уважение, но и с леко чувство на страх, че виждам неща, които те не виждат.
Хората идваха и си отиваха, а в сърцето ми беше някак пусто. Сестра ми и роднините ме уважаваха, празниците прекарвахме заедно, но си оставах самотна. Ясно беше, че ми липсваше ми онова топло и светло чувство, което даваше само любовта.
Тогава започнахме с Гласа да се „разхождаме“ се по Земята, особено нощем, когато всички спяха. Духът ми се отделяше от тялото и заедно с Гласа литвахме по белия свят. Тогава виждахме колко е прекрасна планетата, а колко мъка имаше по белия свят! Колко красота ни беше дал Всевишния и как за всичко и всички имаше място – навсякъде дори и в пустините сред вечните пясъци и дори на полюсите под вечните ледове имаше частичка живот! Всичко беше в невероятна хармония и съвършен баланс! И колко омраза, войни, измама и лъжа внасяше Човекът в това Божествено измерение! Като че ли единствената ни цел е да нарушим тази природна симетрия ей така напук на всичко, за собствено удовлетворение! А после да се борим един с друг, на всяка крачка и навсякъде… И всичко заради някакви пари и власт, особено заради власт! Като че ли на този, който по един или друг начин беше избран да управлява, му се сменяха мислите и той се превръщаше постепенно или по-бързо в друг човек. Човек, готов да „прегази“ повечето Божии Заповеди, а често и всичко свято само и само да се задържи отгоре. Истинското му предназначение се променяше, а вибрациите му слизаха надолу, много надолу. Като в древногръцки театър хората слагаха маски на лицата си и даже, ако в началото някои да се стараеха да се придържат към някои ценности, то полека-лека се предаваха. Ставаха подвластни на други помисли и действия, нямащи нищо общо с човечността. Думата съвест все по-рядко се използваше, беше неудобна, отбягваха я. И ако все пак имаше и такива, които се опитваха да са полезни на другите, то те срещаха силен отпор и често ставаха жертва на мръсни игри и интриги. Политиката се превръщаше в бойно поле, в арена на битки за оцеляване и надмощие, в които няма правила, а войните все по-често ставаха средство за решаване на спорове и кавги между цели държави. Страшна мелница, която изхвърляше постоянно употребени и смачкани, отчаяни хора, загубили съдбите и човещината си завинаги.
Така неусетно дойде 41 –ва година и колелото на живота ми се завъртя с огромна бързина!

